Egpaar gevonnis wat hul kinders verkrag, mishandelArgieffoto Die streekhof in Pretoria-Noord het ŉ egpaar van Doornpoort elk twee keer lewenslank en 22 jaar bykomende gevangenisstraf opgelê vir verskeie misdrywe, insluitend die verkragting en mishandeling van hul twee minderjarige kinders. Die 39-jarige man en 33-jarige vrou is skuldig bevind aan verkragting, gedwonge verkragting, seksuele aanranding, seksuele voorbereiding, ontbloting, kinderverwaarlosing en die besit van dwelms. “Die egpaar verdien nie om ouers te wees nie, daarom is die voorgeskrewe vonnis opgelê,” het die staatsaanklaer, Hanlie du Preez, gesê. Die egpaar het in 2014 seksuele dade op hul seun en dogter, onderskeidelik agt en vyf jaar oud, uitgevoer, die kinders gedwing om seksuele dade op hulle en mekaar uit te voer en die kinders gedwing om na hulle te kyk terwyl hulle omgang met mekaar het. Die ma het die dogter geleer hoe om dié dade uit te voer deur haar te wys hoe om dit op haar pa te doen. ŉ Gemeenskapspolisiëringsforum (GPF) het in Augustus 2014 bewus geraak van die kinders by ŉ nabygeleë park. Hulle het vuil, bang en honger gelyk. Lede van die GPF het hulle na die naaste polisiestasie geneem waarna polisielede na die kinders se huis is. Die egpaar is in hegtenis geneem en aangekla van kinderverwaarlosing en die besit van dwelms. Aanklagte met betrekking tot verkragting en ander seksuele misdrywe is later bygevoeg nadat die kinders onthul het wat met hulle gebeur het. Die ouers het onskuldig gepleit op dié aanklagte. Du Preez het gesê dis hartseer dat kinders nie deur hul ouers beskerm word nie en nie eens veilig is in hul eie huis nie.